《所过示总督尹继善巡抚爱必达》
清代·弘历

所过沮洳乡，民叹触目是。入疆觇田野，大都荒芜矣。

高地纵种麦，或冀半收耳。低地麦复涝，青黄将安恃。

翻犁播禾黍，复苦无种子。官借虽有例，吏胥弊无已。

罪固孔距心，吾岂徒责已。方伯日随銮，尔我同见此。

设更无实政，责又将谁委。方面逮有司，如臂之使指。

其遍历穷乡，民瘼周详视。开仓贷谷种，加赈赒流徙。

惠必使遍沾，仍防蠹役技。勖哉各尽心，庶俾疮痏起。